Samsung birinchi ko‘cha televizorining suratlari bilan bo‘lishdi

Samsung kompaniyasi uy devori yoki hovli shiyponiga o‘rnatish uchun mo‘ljallangan Terrace TV lineykasini taqdim etdi, deb xabar beradi Hi-Tech.Mail.ru.

Mazkur televizor korpusi maxsus IP55 standarti bilan himoyalangan — unga kuchli yog‘ingarchilik va changli shamollar ham qo‘rqinchli emas. Televizor qo‘shimcha himoyasi sabab uy ichiga mo‘ljallangan panellardan ancha qalin va salmoqli ko‘rinadi.
Terrace TV televizorlari uchta diagonalda taqdim etiladi — 55, 65 va 75 dyuymli. Ular maksimal yorug‘lik — 2000 ntga teng QLED matritsa bilan jihozlangan. Bu esa ekrandagi tasvir quyoshli kunda ham ko‘rinishini ta’minlaydi. Qolgan jihatlari bilan u zamonaviy Smart TV televizorlaridan farq qilmaydi, internetni, 4K sifatni, HDR va boshqa zamonaviy texnologiyalarni qo‘llab-quvvatlaydi.

Samsung televizorga qo‘shimcha ravishda ochiq makonda ishlashga mo‘ljallangan va IP55 standarti bilan himoyalangan ko‘cha saundbarlari lineykasini ham namoyish etdi.

75 dyuymli Samsung Terrace TV narxi 6499 dollarni tashkil etadi. Uning qimmatligi rekord darajadagi yorug‘ matritsa va suvdan himoya korpusiga ega ekanligi bilan izohlangan.